**Szabadszállás Város Önkormányzata Képviselő-testületének**

**3/2015. (II.27.) önkormányzati rendelete**

**A pénzbeli és természetben nyújtott szociális ellátások, valamint a szociális szolgáltatások helyi szabályairól**

I. Fejezet

**Általános rendelkezések**

1. A rendelet célja

1. §

A rendelet célja – a helyi sajátosságoknak megfelelően, az önkormányzat teherbíró képességének figyelembe vételével – a gyermekeket nevelő családok szociális biztonságának megőrzése, a lakhatással kapcsolatos rendszeres kiadások viseléséhez támogatás nyújtása, az időskorúak megsegítése, az egészségi állapot megőrzéséhez és helyreállításához kapcsolódó kiadások csökkentése, a krízishelyzetek kezelése.

2. A rendelet hatálya, hatásköri rendelkezések

2.§

(1) A rendelet hatálya kiterjed Szabadszállás Város közigazgatási területén életvitelszerűen élő, a szociális igazgatásról és szociális ellátásokról szóló 1993. évi III. törvény ( a továbbiakban: Szt.) 3.§ (1)-(3) bekezdésében meghatározott személyekre.

(2) A képviselő-testület a települési támogatással kapcsolatos feladat és hatáskörének gyakorlását a jegyzőre ruházza át.

(3) A képviselő-testület a köztemetéssel kapcsolatos feladat és hatáskörének gyakorlását a polgármesterre ruházza át.

3. Eljárási rendelkezések

3. §

(1) E rendelet alkalmazásában az egyes ellátási formáknál használt fogalmakat az Szt. 4. §-a szerint kell értelmezni.

(2) A jövedelem számításánál irányadó időszak, az igazolás módja, valamint a jövedelem számítása tekintetében az Szt. 10. § (2)-(5) bekezdésében foglaltak szerint kell eljárni.

(3) Az e rendeletben szabályozott eljárás megindítása történhet kérelemre, illetve hivatalból.

(4) A rendeletben szabályozott ellátások iránti kérelmet a Polgármesteri Hivatal szociális feladatokat ellátó szervezeti egységéhez kell benyújtani a megfelelő formanyomtatványon.

(5) A kérelemhez mellékelni kell:

1. a kérelmező, valamint a vele egy családban lakó személyek vonatkozásában az érvényes személyi azonosító igazolvány vagy személyazonosságot igazoló más érvényes hatósági igazolvány másolatát,
2. a személyi azonosítót és lakcímet igazoló hatósági igazolvány másolatát,
3. a társadalombiztosítási azonosító jelet igazoló hatósági igazolvány másolatát, adókártya másolatát,
4. a kérelem benyújtását megelőző hónap jövedelméről igazolást, tárgyévi nyugellátásról szóló éves értesítőt, valamint az utolsó havi nyugellátásról szóló postai szelvényt vagy folyószámla kivonatot,
5. társadalombiztosítási ellátás esetében a havi járandóságról szóló igazolást,
6. munkanélküli esetén az illetékes Munkaügyi Kirendeltség által kiadott igazolást arról, hogy a kérelem benyújtásakor a kérelmező regisztrált álláskereső,
7. a szülői felügyeleti jog egyik szülő általi gyakorlása esetén az erre vonatkozó okiratot,
8. a 18. életévét betöltött gyermek esetén a tanulói jogviszony nappali tagozaton való fennállását igazoló iskolalátogatási igazolást,
9. a gyermektartásdíj megállapításáról szóló jogerős bírósági ítélet másolatát,
10. valamint az egyes támogatási formák megállapításához külön előírt egyéb igazolásokat.

(6) Amennyiben a jövedelemre vonatkozó nyilatkozatban foglaltak a Hivatal tudomása, vagy környezettanulmány alapján vitathatók, alkalmazni kell a vélelmezett jövedelem számítására vonatkozó szabályokat.

(7) Az e rendelet szerinti ellátásban részesülő a jogosultság feltételeit érintő lényeges tények, körülmények megváltoztatásáról 15 napon belül köteles értesíteni az ellátást megállapító szervet.

4. §

A megállapított támogatás folyósításáról a Polgármesteri Hivatal Pénzügyi Irodája gondoskodik, elsősorban az ügyfél folyószámlájára történő átutalással.

II. Fejezet

**Települési támogatások**

4. Lakásfenntartási támogatás

5. §.

(1) A lakásfenntartási támogatás a szociálisan rászoruló családok részére a család tagjai által lakott ingatlan fenntartásával kapcsolatos rendszeres kiadásaik viseléséhez nyújtott hozzájárulás.

(2) Lakásfenntartási támogatás nyújtható annak a személynek, akinek a családjában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének a 150 %-át, egyedülálló esetében a 200 %-át.

(3) Az (1) bekezdésben meghatározott támogatás legfeljebb a kérelem benyújtását követő hónap első napjától kezdődően, egy évre állapítható meg.

(4) A támogatás havi összege 3.000 Ft.

(5) Lakásfenntartási támogatás ugyanazon lakásra csak egy jogosultnak állapítható meg, függetlenül a lakásban élő személyek számától.

(6) Ha a lakásfenntartási támogatásban részesülő személy lakcíme a támogatás folyósításának időtartama alatt megváltozik, vagy a jogosult meghal, a változás, illetve a haláleset hónapjára járó támogatást a korábban illetékes folyósító szerv teljes összegben folyósítja, de a támogatás további folyósítását meg kell szüntetni.

5. Rendkívüli települési támogatás

6. §.

(1) A Képviselő-testület a létfenntartást veszélyeztető rendkívüli élethelyzetbe került, időszakosan vagy tartósan létfenntartási gonddal küzdő személyek részére eseti jelleggel rendkívüli települési támogatást nyújt.

(2) Az (1) bekezdés alkalmazásában létfenntartási gond, illetve rendkívüli élethelyzet az Szt. 45.§ (4) bekezdésében foglaltakon túl:

a) az egészségmegőrzés érdekében az egészségbiztosítás által nem, vagy csak részben támogatott egészségügyi szolgáltatás igénybevétele, ha a szolgáltatás díja a nyugdíjminimum 30%-át meghaladja;

b) ha a kérelmező önmaga és családja fenntartásáról más módon nem tud gondoskodni és a kialakult helyzet életüket, testi épségüket veszélyezteti;

c) nyugdíjkifizetése valamely ok miatt késik (nyugdíjazás elhúzódása, rokkantsági fok megállapítása);

d) ha a kérelmező alkalmanként jelentkező többletkiadások, különösen betegség, haláleset vagy egyéb, előre nem látható esemény miatt saját és családjában élők létfenntartása veszélyeztetett.

(3) A rendkívüli települési támogatás iránti kérelem benyújtásakor:

a) a hajléktalanság tényét hajléktalan személyeket ellátó intézmény igazolásával,

b) a kórházi kezelést az érintett egészségügyi intézmény igazolásával,

c) a gyógyszerköltséget a gyógyszertár igazolásával,

d) az egészségügyi szolgáltatás igénybevételét az érintett egészségügyi szolgáltató

igazolásával,

e) a fűtés költségét a fűtési szolgáltató igazolásával vagy számlával,

f) temetés költségeiről kiállított számlával

kell bizonyítani.

(4) Rendkívüli települési támogatás állapítható meg annak a személynek, akinek családjában az egy főre jutó jövedelem az öregségi nyugdíj mindenkori legkisebb összegének 130%-át, egyedül élő esetén a 150%-át nem haladja meg.

(5) A támogatás összegét a kérelmező életkörülményeinek figyelembevételével úgy kell megállapítani, hogy az hathatós segítséget nyújtson a rászorulónak úgy, hogy az egyszeri települési támogatás összege: maximum 20.000 Ft-ig terjedhet.

(6) Rendkívüli települési támogatásként temetési segély állapítható meg annak a személynek, aki az elhunyt személy eltemettetéséről gondoskodott.

(7) Az eltemettető az elhunyt személy temetési költségeihez való hozzájárulás miatt igényelt támogatás iránti kérelmet a temetés napját követő 30 napon belül nyújthatja be.

(8) A temetési segély feltétele, hogy az elhunyt személy utolsó bejelentett lakóhelye a településen legyen, valamint az elhunyt személy eltemettetéséről gondoskodó kérelmező személy is bejelentett lakóhellyel rendelkezzen a településen, továbbá közte és az elhunyt személy között hozzátartozói viszony álljon fenn.

(9) A temetési segély összege a helyben szokásos legolcsóbb temetés költségének 10%-a.

(10) A helyben szokásos legolcsóbb temetés költsége 70.000 forint.

(11) Rendkívüli települési támogatásban egy családban élők esetén egyszerre csak egy személy részesülhet.

(12) Rendkívüli települési támogatás állapítható meg jövedelemhatárra tekintet nélkül az alábbi esetekben:

- igazolt, krónikus, hosszantartó betegségből adódó nagyobb összegű váratlan vagy nem tervezhető kiadások

- igazolt krízishelyzet: elemi csapás (pld. tűzkár), természeti csapás (pld. árvíz) stb.

(13) A (12) bekezdésben foglalt esetekben a megállapított segély összege maximum 50.000.-Ft lehet.

(14) A rendkívüli települési támogatás természetbeni szociális ellátásként is nyújtható.

(15) Természetbeni ellátás formái jellemzően a következők lehetnek:

- a település élelmiszert forgalmazó boltjaiban kizárólag közvetlen fogyasztásra

alkalmas alapvető élelmiszerek vásárlására jogosító utalvány, és/vagy

- tisztálkodószer, tüzelő vásárlására jogosító utalvány.